62022TJ0528_RES
Byla T‑528/22
Belaruskali AAT
prieš
Europos Sąjungos Tarybą
2024 m. rugsėjo 18 d. Bendrojo Teismo (ketvirtoji išplėstinė kolegija) sprendimas
„Bendra užsienio ir saugumo politika – Ribojamosios priemonės, nustatytos atsižvelgiant į padėtį Baltarusijoje ir Baltarusijos dalyvavimą Rusijos agresijoje prieš Ukrainą – Lėšų įšaldymas – Asmenų, subjektų ir įstaigų, kurių lėšos ir ekonominiai ištekliai įšaldyti, sąrašas – Ieškovės pavadinimo įtraukimas į sąrašą – Parama režimui – Finansinė parama – Valstybei priklausanti įmonė – Nauda iš režimo – Represijos prieš pilietinę visuomenę – Vertinimo klaida“
Teismo procesas – Įrodymų pateikimo terminas – Bendrojo Teismo procedūros reglamento 85 straipsnio 3 dalis – Įrodymų pateikimas prieš pasibaigiant žodinei proceso daliai – Leistinumas – Sąlygos – Pateisinamas pavėluotas pakeitimas – Pateisinimo nebuvimas
(Bendrojo Teismo procedūros reglamento 85 straipsnio 3 dalis)
(žr. 29, 30 punktus)
Institucijų aktai – Motyvavimas – Pareiga – Apimtis – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Sprendimas, kurio priėmimo kontekstas žinomas suinteresuotajam asmeniui, todėl jis gali suprasti jam nustatytos priemonės reikšmę – Leistinumas glaustai išdėstyti motyvus – Pažeidimas – Nebuvimas
(SESV 296 straipsnis; Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 36–43, 209, 210 punktus)
Bendra užsienio ir saugumo politika – Baltarusijai taikomos ribojamosios priemonės – Fiziniai ar juridiniai asmenys, subjektai ar įstaigos, gaunantys naudos iš Lukašenkos režimo arba jį remiantys – Pagrindinis minėto režimo pajamų ir užsienio valiutos šaltinis – Sąvoka – Faktinių aplinkybių vertinimas ir įrodymų tikrinimas
(Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 42, 79–83 punktus)
Bendra užsienio ir saugumo politika – Ribojamosios priemonės, taikomos tam tikriems asmenims ir subjektams, atsižvelgiant į padėtį Baltarusijoje – Sprendimas įšaldyti lėšas – Teisminė teisėtumo kontrolė – Apimtis – Visuotinai taikoma nuostata, susijusi su individualiai taikoma ribojamąja priemone – Taikymas nagrinėjant neteisėtumu grindžiamą prieštaravimą
(ESS 29 straipsnis; SESV 275 straipsnio antra pastraipa ir 277 straipsnis; Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, 4 straipsnio 1 dalies b punktas; Tarybos reglamento Nr. 765/2006 2 straipsnio 5 dalis, reglamentai 2022/876 ir 2023/419)
(žr. 47, 48 punktus)
Europos Sąjunga – Teisminė institucijų aktų teisėtumo kontrolė – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Kontrolės apimtis – Ribota bendrųjų taisyklių kontrolė – Ribojamųjų priemonių priėmimo kriterijai – Iš A. Lukašenkos režimo gauta nauda ir parama jam – Apimtis – Teisinio saugumo principo, pagal kurį teisės normų veikimas turi būti aiškus, tikslus ir galimas numatyti, paisymas
(ESS 29 straipsnis; SESV 215 straipsnio 2 dalis; Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, 4 straipsnio 1 dalies b punktas; Tarybos reglamento Nr. 765/2006 2 straipsnio 5 dalis, reglamentai 2022/876 ir 2023/419)
(žr. 49, 51–53, 62, 63, 65 punktus)
Europos Sąjunga – Teisminė institucijų aktų teisėtumo kontrolė – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą – Įtraukimas į sąrašus, pagrįstas tikslių, konkrečių ir nuoseklių įrodymų visetu
(Europos Sąjungos pagrindinių teisių chartijos 47 straipsnis; Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 69–71 punktus)
Bendra užsienio ir saugumo politika – Baltarusijai taikomos ribojamosios priemonės – Ribojamųjų priemonių priėmimo kriterijai – Fiziniai ar juridiniai asmenys, subjektai ar įstaigos, gaunantys naudos iš Lukašenkos režimo arba jį remiantys – Sąvoka – Vertinimo klaida – Nebuvimas
(Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 87–92, 100–104 punktus)
Bendra užsienio ir saugumo politika – Baltarusijai taikomos ribojamosios priemonės – Ribojamųjų priemonių priėmimo kriterijai – Asmenys, subjektai ir įstaigos, kurie yra atsakingi už rimtus žmogaus teisių pažeidimus, represijas prieš pilietinę visuomenę ar demokratinę opoziciją arba kenkia demokratijai ar teisinei valstybei – Sąvoka – Vertinimo klaida – Nebuvimas
(Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 115, 118–124 punktus)
Bendra užsienio ir saugumo politika – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Teisminė teisėtumo kontrolė – Proporcingumo principas – Ribojamųjų priemonių tinkamumas – Ribojamosios priemonės, kuriomis siekiama teisėto bendros užsienio ir saugumo politikos tikslo
(Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 163–168, 179–183 punktus)
Bendra užsienio ir saugumo politika – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Tarybos sprendimas netaikyti lėšų įšaldymo priemonių kitiems asmenims, kurių padėtis panaši – Vienodo požiūrio principo pažeidimas – Nebuvimas
(Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 197 punktą)
Europos Sąjunga – Teisminė institucijų aktų teisėtumo kontrolė – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą – Minėtos kompetentingos institucijos diskrecijos apimtis – Dėl ankstesnio įtraukimo pateiktų įrodymų aktualumas, jei nepasikeitė pagrindai, ieškovo padėtis ar situacija Baltarusijoje
(Tarybos sprendimo 2012/642/BUSP, iš dalies pakeisto sprendimais (BUSP) 2022/881 ir (BUSP) 2023/421, priedas; Tarybos reglamentų Nr. 765/2006, 2022/876 ir 2023/419 priedas)
(žr. 216, 224–227 punktus)
Santrauka
Sprendimu Bendrasis Teismas atmetė Belaruskali AAT ieškinį dėl panaikinimo, pareikštą dėl aktų, kuriais Europos Sąjungos Taryba 2022 m. įtraukė (
1
) šią bendrovę į asmenų ir subjektų, kuriems dėl padėties Baltarusijoje taikomos ribojamosios priemonės, sąrašą, o 2023 m. jame paliko (
2
). Jis pateikė tam tikrų paaiškinimų dėl jurisprudencijos, susijusios su individualaus pobūdžio ribojamųjų priemonių teisėtumo ir proporcingumo analize.
Šis sprendimas susijęs su ribojamosiomis priemonėmis, kurias nuo 2004 m. Europos Sąjunga nustatė atsižvelgdama į padėtį Baltarusijoje, kiek tai susiję su demokratija, teisine valstybe ir žmogaus teisėmis, taip pat į Baltarusijos dalyvavimą Rusijos agresijoje prieš Ukrainą. Ieškovės, vienintelės kalio trąšų gamintojos Baltarusijoje ir vienos didžiausių jų gamintojų pasaulyje, lėšos ir ekonominiai ištekliai buvo įšaldyti dėl to, kad ji gauna naudos iš prezidento A. Lukašenkos režimo, jį remia (
3
) ir yra atsakinga už represijas prieš pilietinę visuomenę (
4
).
Bendrojo Teismo vertinimas
Dėl ieškinio pagrindo, grindžiamo vertinimo klaida, Bendrasis Teismas konstatavo, pirma, kad Taryba nepadarė klaidos, kai priimdama pradinius aktus nusprendė, jog ieškovė remia režimą ir gauna iš jo naudos, kaip tai suprantama pagal Sprendimo 2012/642 4 straipsnio 1 dalies b punktą.
Iš tiesų Taryba nepadarė klaidos, kai nusprendė, kad ieškovė yra valstybės valdoma įmonė ir viena didžiausių kalio karbonato gamintojų pasaulyje, eksportuojanti 20 % pasaulio kalio karbonato, dėl ko ji yra vienas iš pagrindinių A. Lukašenkos režimo pajamų ir užsienio valiutos šaltinių.
Šiuo klausimu Bendrasis Teismas visų pirma pažymėjo, kad visą ieškovės kapitalą valdo Baltarusijos Respublika, generalinį direktorių skiria prezidentas A. Lukašenka ir 2019 m. ieškovės grynasis pelnas buvo daugiau kaip 4,797 mlrd. Baltarusijos rublių (BYN) (maždaug 1,8 mlrd. EUR). Be to, ji perveda dividendus valstybei, vienintelei savo akcininkei, ir moka ne tik mokesčius, bet ir privalomas įmokas į valstybės tikslinį biudžetinį fondą šalies vystymuisi, o to pakanka, kad būtų nustatyta finansinė parama.
Bendrasis Teismas taip pat pažymėjo, kad esant A. Lukašenkos režimui Baltarusijos ekonomikai būdinga tai, kad režimas kontroliuoja tiek viešąjį, tiek privatųjį sektorių, ir kad sistema atlygina už lojalumą režimui. Taigi šie įrodymai ir ieškovės, kaip valstybės įmonės, monopolis tokioje svarbioje visai Baltarusijos ekonomikai rinkoje, kaip kalio trąšų rinka, leido Tarybai padaryti išvadą, kad ieškovė gavo naudos iš A. Lukašenkos režimo.
Antra, Bendrasis Teismas konstatavo, kad Taryba nepadarė klaidos, kai priimdama pradinius aktus nusprendė, jog ieškovės darbuotojų, dalyvavusių po 2020 m. rugpjūčio mėn. prezidento rinkimų surengtuose streikuose ir taikiuose protestuose, bauginimo priemonės ir atleidimai iš darbo yra pakankamas pagrindas manyti, kad ieškovė imasi represijų prieš Baltarusijos pilietinę visuomenę ir remia A. Lukašenkos režimą, kaip tai suprantama pagal Sprendimo 2012/642 4 straipsnio 1 dalies a punktą.
Pirma, dėl šių darbuotojų bauginimo priemonių Bendrasis Teismas pažymėjo, kad atleidimų iš darbo, susijusių su darbuotojų dalyvavimu taikiame streike, mastas pagrįstai sukėlė jiems baimės pojūtį. Šiuo aspektu ieškovė atleidimą iš darbo naudojo kaip priemonę, kad atgrasytų darbuotojus nuo bet kokios formos nepritarimo.
Be to, viešosios valdžios institucijos prieš streike dalyvavusius ieškovės darbuotojus masiškai smurtavo ir juos sulaikė. Atsižvelgiant į glaudžius ieškovės ryšius su A. Lukašenkos režimu, negalima abejoti bendru jų dalyvavimu šiose represijose.
Prezidento A. Lukašenkos pareiškimas, kad protestuotojai gali būti pakeisti šachtininkais iš Ukrainos, taip pat siejasi su viešosios valdžios institucijų grasinimų ir bauginimo dinamika. Iš tikrųjų jis atskleidžia prezidento A. Lukašenkos paniekinamą požiūrį į teisę streikuoti ir ieškovės darbuotojų susirūpinimą.
Antra, dėl darbuotojų atleidimų iš darbo prasidėjus streikui Bendrasis Teismas pažymėjo, kad griežtas Baltarusijos teisės aktų taikymas negali pateisinti visų formų represijų prieš savo politines pažiūras reiškusius darbuotojus. Jeigu vien dėl konkretaus veiksmo atitikties nacionaliniam įstatymui būtų galima atmesti galimybę įtraukti į nagrinėjamus sąrašus, įtraukimo į sąrašą kriterijai netektų prasmės, nes taip būtų paneigta plati Tarybos diskrecija šiuo klausimu.
Be to, šie veiksmai akivaizdžiai rodo sąmoningą norą nubausti darbuotojus už dalyvavimą veikloje, kuria jie išreiškė nepritarimą prezidentui A. Lukašenkai.
Dėl ieškinio pagrindo, grindžiamo teisėtumo ir proporcingumo principų pažeidimu pradiniais aktais, Bendrasis Teismas visų pirma konstatavo, kad Tarybos požiūris, pagal kurį taikomasi į asmenis, subjektus ir įstaigas, kurių veiksmai ir (arba) veikla prisideda prie represijų prieš pilietinę visuomenę ir demokratinę opoziciją, nuosekliai atitinka pradiniais aktais siekiamą tikslą (
5
). Bet kuriuo atveju toks požiūris negali būti laikomas neteisėtu, atsižvelgiant į šį tikslą.
Kiek tai susiję su pradinių aktų tinkamumu, Bendrasis Teismas atmetė ieškovės argumentą, kad šiais aktais jai buvo visiškai užkirstas kelias eksportuoti kalio karbonatą. Iš tiesų nei pradiniais aktais, nei sektorinėmis ribojamosiomis priemonėmis nėra draudžiamas Baltarusijos kalio karbonato eksportas į trečiąsias šalis.
Ieškovė taip pat klysta teigdama, kad pradiniai aktai, kurie buvo priimti po sektorinių ribojamųjų priemonių priėmimo ir kuriais buvo įšaldytos jos lėšos, kliudė kalio karbonato eksportui ar perdavimui Sąjungoje (
6
).
Be to, Bendrasis Teismas konstatavo, kad ieškovė neįrodė nei to, kad pradiniais aktais buvo neproporcingai apribota jos laisvė užsiimti verslu ir pakenkta Baltarusijos visuomenei, nei to, kad jie pakenkė pasauliniam apsirūpinimui maistu. Šiuo klausimu Bendrasis Teismas pabrėžė, kad ieškovės pateikti įrodymai susiję ne su pradiniais aktais, kuriais įšaldomos lėšos, o daugiausia su prekyba trąšomis, įskaitant kalio trąšas, pasaulinėje rinkoje. Be to, nors tuose dokumentuose nurodoma pasaulinė maisto krizė, jie nėra susiję su pradinių aktų poveikiu šiai pasaulinei maisto krizei.
Galiausiai Bendrasis Teismas atmetė ieškovės argumentą, kad Taryba galėjo nustatyti alternatyvias mažiau ribojančias priemones ir taip sušvelninti įtraukimo į nagrinėjamus sąrašus poveikį. Iš tiesų ieškovė siūlė, pirma, nustatyti sąlygas, kad valstybių narių nacionalinės institucijos galėtų suteikti Sąjungos asmenims ir veiklos vykdytojams leidimus, kad jie galėtų sudaryti sandorius su ieškove dėl kalio trąšų importo, pirkimo, perdavimo ir susijusių finansinių paslaugų teikimo, ir, antra, nustatyti šių trąšų tiekimo Sąjungai kvotas.
Vis dėlto šie argumentai iš tikrųjų susiję ne su individualiai taikomais pradiniais aktais, o su visuotinai taikomomis sektorinėmis ribojamosiomis priemonėmis.
Be to, viena vertus, šie argumentai neįrodo, kad ieškovei buvo visiškai užkirstas kelias eksportuoti savo prekes. Negalima atmesti galimybės, kad ji gali gabenti savo prekes į kitų šalių uostus už Sąjungos ribų.
Kita vertus, pasiūlytos alternatyvios priemonės susijusios su galimybėmis eksportuoti kalio trąšas į Sąjungą, todėl neleistų veiksmingai įgyvendinti siekiamų tikslų.
(
1
)	2022 m. birželio 3 d. Tarybos įgyvendinimo sprendimas (BUSP) 2022/881, kuriuo įgyvendinamas Sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje ir į Baltarusijos dalyvavimą Rusijos agresijoje prieš Ukrainą (OL L 153, 2022, p. 77), ir 2022 m. birželio 3 d. Tarybos įgyvendinimo reglamentas (ES) 2022/876, kuriuo įgyvendinama Reglamento (EB) Nr. 765/2006 dėl ribojamųjų priemonių atsižvelgiant į padėtį Baltarusijoje ir į Baltarusijos dalyvavimą Rusijos agresijoje prieš Ukrainą 8a straipsnio 1 dalis (OL L 153, 2022, p. 1) (toliau kartu – pradiniai aktai).
(
2
)	2023 m. vasario 24 d. Tarybos sprendimas (BUSP) 2023/421, kuriuo iš dalies keičiamas Sprendimas 2012/642 dėl ribojamųjų priemonių atsižvelgiant į padėtį Baltarusijoje ir į Baltarusijos dalyvavimą Rusijos agresijoje prieš Ukrainą (OL L 61, 2023, p. 41), ir 2023 m. vasario 24 d. Tarybos įgyvendinimo reglamentas (ES) 2023/419, kuriuo įgyvendinamas Reglamento (EB) Nr. 765/2006 dėl ribojamųjų priemonių atsižvelgiant į padėtį Baltarusijoje ir į Baltarusijos dalyvavimą Rusijos agresijoje prieš Ukrainą 8a straipsnis (OL L 61, 2023, p. 20).
(
3
)	Žr. 2012 m. spalio 15 d. Tarybos sprendimo 2012/642/BUSP dėl ribojamųjų priemonių Baltarusijai (OL L 285, 2012, p. 1) 4 straipsnio 1 dalies b punktą ir Reglamento Nr. 765/2006, iš dalies pakeisto 2012 m. lapkričio 6 d. Tarybos reglamentu (ES) Nr. 1014/2012 (OL L 307, 2012, p. 1), 2 straipsnio 1 ir 5 dalis.
(
4
)	Žr. Sprendimo 2012/642 4 straipsnio 1 dalies a punktą ir Reglamento Nr. 765/2006 2 straipsnio 4 dalį.
(
5
)	Iš Sprendimo 2012/642 6 konstatuojamosios dalies matyti, kad, kiek tai susiję su asmenimis ir subjektais, kurie gauna naudos iš A. Lukašenkos režimo arba jį remia, siekiama, kad šis sprendimas būtų taikomas visiems asmenims ar subjektams, kurie gauna naudos iš A. Lukašenkos režimo ir jį remia, o ne tik asmenims ar subjektams, kurie teikia jam materialinę arba finansinę paramą.
(
6
)	Būtent Sprendimo 2012/642 2g straipsnyje ir Reglamento Nr. 765/2006 1g straipsnyje, kurie buvo įtraukti 2021 m. birželio 24 d. Tarybos sprendimu (BUSP) 2021/1031, kuriuo iš dalies keičiamas Sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje (OL L, 224 I, 2021, p. 15), ir 2021 m. birželio 24 d. Tarybos reglamentu (ES) 2021/1030, kuriuo iš dalies keičiamas Reglamentas Nr. 765/2006 dėl ribojamųjų priemonių atsižvelgiant į padėtį Baltarusijoje (OL L, 224 I, 2021, p. 1), aiškiai numatyta, kad draudžiama pirkti, importuoti ar perduoti kalio karbonato produktus iš Baltarusijos.